Návrh ROZHODNUTIE RADY ktorým sa ustanovuje pozícia, ktorú má Európska únia zaujať v rámci Medzinárodnej rady pre obilniny v súvislosti s predĺžením platnosti Dohovoru o obchodovaní s obilninami z roku 1995 /* COM/2012/0779 final - 2012/0362 (NLE) */





DÔVODOVÁ SPRÁVA 1. Spoločenstvo uzatvorilo rozhodnutím Rady 96/88/ES[1] Dohovor o obchodovaní s obilninami z roku 1995 (ďalej len „dohovor“) s platnosťou do 30. júna 1998, ktorá sa odvtedy pravidelne predlžovala. Platnosť dohovoru sa naposledy predĺžila rozhodnutím Medzinárodnej rady pre obilniny v júni 2011, a to do 30. júna 2013. 2. Ďalšie predĺženie platnosti dohovoru o maximálne dvojročné obdobie je v záujme Únie. 3. Dôsledkom predĺženia platnosti dohovoru je aj predĺženie platenia príspevkov EÚ do administratívneho rozpočtu Medzinárodnej rady pre obilniny, ktorý sa týka Dohovoru o obchodovaní s obilninami z roku 1995, ako aj Dohovoru o potravinovej pomoci z roku 1999. Dané príspevky sa v rozpočte EÚ vykazujú pod položkou 05 06 01 (Medzinárodné dohody v oblasti poľnohospodárstva). 4. Cieľom tohto návrhu je dosiahnuť, aby Rada poverila Komisiu hlasovať v mene Únie v rámci Medzinárodnej rady pre obilniny za predĺženie platnosti dohovoru o obchodovaní s obilninami, a to do 30. júna 2015. 2012/0362 (NLE) Návrh ROZHODNUTIE RADY ktorým sa ustanovuje pozícia, ktorú má Európska únia zaujať v rámci Medzinárodnej rady pre obilniny v súvislosti s predĺžením platnosti Dohovoru o obchodovaní s obilninami z roku 1995 RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207 v spojení s jej článkom 218 ods. 9, so zreteľom na návrh Komisie, keďže: (1) Rozhodnutím Rady 96/88/ES[2] Spoločenstvo uzatvorilo Dohovor o obchodovaní s obilninami z roku 1995 a jeho platnosť sa pravidelne predlžovala na ďalšie dvojročné obdobia. Platnosť uvedeného dohovoru sa naposledy predĺžila rozhodnutím Medzinárodnej rady pre obilniny v júni 2011, a to do 30. júna 2013. Ďalšie predĺženie je v záujme Únie. Komisia, ktorá zastupuje Úniu v Dohovore o obchodovaní s obilninami, by sa preto mala poveriť hlasovať za takéto predĺženie, ROZHODLA TAKTO: Článok 1 Pozícia, ktorú má Únia zaujať v rámci Medzinárodnej rady pre obilniny, je hlasovať za predĺženie platnosti Dohovoru o obchodovaní s obilninami z roku 1995 na ďalšie maximálne dvojročné obdobie. Komisia sa týmto poveruje vyjadriť túto pozíciu v rámci Medzinárodnej rady pre obilniny. Článok 2 Toto rozhodnutie nadobúda účinnosť dňom jeho prijatia. V Bruseli Za Radu predseda LEGISLATÍVNY FINANČNÝ VÝKAZ Oblasť politiky: Poľnohospodárstvo a rozvoj vidieka Činnosť: Medzinárodné aspekty oblasti politiky poľnohospodárstva a rozvoja vidieka NÁZOV AKCIE: PREDĹŽENIE PLATNOSTI DOHOVORU O OBCHODOVANÍ S OBILNINAMI Z ROKU 1995 1. ROZPOČTOVÁ POLOŽKA + KAPITOLA Kapitola 4 – EÚ ako globálny partner 05 06 01: Medzinárodné dohody v oblasti poľnohospodárstva 2. CELKOVÉ ÚDAJE 2.1. Celkový príspevok na akciu (prevádzkové rozpočtové prostriedky): 0,833 mil. EUR 2.2. Obdobie uplatňovania: 1. júl 2013 až 30. jún 2015 2.3. Viacročný celkový odhad výdavkov (v mil. EUR) na základe schválenia rozpočtu na roky 2014 a 2015 rozpočtovým orgánom || 2013/14 || 2014/15 || Spolu Viazané rozpočtové prostriedky || 0,406 || 0,427 || 0,833 Platby || 0,406 || 0,427 || 0,833 2.4. Zlučiteľnosť s finančným plánovaním a finančným výhľadom X Návrh je zlučiteľný s platným finančným plánovaním. 2.5. Finančný vplyv na príjmy X Návrh nemá finančný vplyv na príjmy (týka sa aj technických aspektov vykonávania opatrenia). 3. ROZPOČTOVÉ CHARAKTERISTIKY Druh výdavkov || Nové || Príspevky EZVO || Príspevky kandidátskych krajín || Kapitola vo finančnom výhľade povinné || diferencované || nie || nie || nie || 4 EÚ ako globálny partner 4. PRÁVNY ZÁKLAD Článok 207 v spojení s článkom 218 ods. 9 Zmluvy o fungovaní EÚ (ZFEÚ). 5. OPIS A DÔVODY 5.1. Potreba intervencie zo strany Spoločenstva Vzhľadom na hospodársky význam EÚ, a to obzvlášť v poľnohospodárskom odvetví, musí byť EÚ zastúpená v medzinárodných dohodách v oblasti poľnohospodárstva, ktoré predstavujú dôležitý prostriedok na sledovanie globálneho vývoja a ochranu záujmov Únie v prípade príslušných výrobkov. Vďaka plateniu členských príspevkov EÚ Medzinárodnej rade pre obilniny (ďalej len „MRO“) sa môžu uskutočňovať ciele medzinárodných dohôd. MRO, ktorá je zodpovedná za spravovanie Dohovoru o obchodovaní s obilninami z roku 1995 a Dohovoru o potravinovej pomoci z roku 1999, podporuje ciele dohôd vrátane medzinárodnej spolupráce, výmeny štatistických informácií, prognóz vývoja trhu atď., a pokiaľ ide o Dohovor o potravinovej pomoci, poskytuje záruku, že rozvojové krajiny majú zaistený minimálny objem potravinovej pomoci zo strany Európskej únie. Účasť na týchto dohovoroch je preto v záujme EÚ. Členské príspevky sa stanovujú každý rok a musia sa platiť počas trvania členstva EÚ v dohovoroch. Je zrejmé, že keby mala EÚ sama uskutočňovať tie isté akcie, aké uskutočňuje MRO, celkové náklady na ne by boli oveľa vyššie, ako sú náklady na členské príspevky. 5.2. Plánované akcie a mechanizmy rozpočtovej intervencie EÚ každoročne platí členské príspevky v prospech Medzinárodnej rady pre obilniny, ktoré sa platia dovtedy, kým EÚ zostáva signatárom dohovorov. Európska komisia sa v plnej miere zúčastňuje na činnostiach MRO a má všetky výhody vyplývajúce z členstva v nej. 6. FINANČNÝ VPLYV 6.1. Celkový finančný vplyv na prevádzkové rozpočtové prostriedky Viazané rozpočtové prostriedky (stanovené na 3 desatinné miesta): 0,833 milióna EUR na dvojročné obdobie, t. j. 0,406 na obdobie 2013/2014 a 0,427 na obdobie 2014/2015. 6.2. Výpočet Výdavky týkajúce sa uplatňovania týchto dvoch dohovorov sa pokryjú ročnými príspevkami všetkých členov dohovoru o obchodovaní s obilninami. Príspevok členskej krajiny sa stanovuje úmerne k počtu hlasov pridelených príslušnému členovi a úmerne k jeho významu na medzinárodnom trhu. Celkový počet hlasov v rámci dohovoru o obchodovaní s obilninami je 2 000, pričom by Európska únia mala v rokoch 2013/2014 a 2014/2015 podľa odhadov disponovať 380 hlasmi. Odhadované náklady na hlas na obdobie 2013/2014 predstavujú 1 070 EUR, z čoho pre EÚ vyplýva príspevok vo výške 0,406 milióna EUR. Tieto náklady sa v období 2014/2015 odhadujú na 0,427 milióna EUR pri zohľadnení úpravy ceny za hlas V týchto sumách je už zahrnutá bezpečnostná rezerva vo výške 10 % (výmenné kurzy, nečakané zmeny v organizácii atď.) Pri výpočte sa použil odhad výmenného kurzu 1,25 EUR = 1 GBP. 7. VPLYV NA VÝDAVKY NA ZAMESTNANCOV A NA ADMINISTRATÍVNE VÝDAVKY 7.1. Vplyv na ľudské zdroje Druhy pracovných miest || Zamestnanci, ktorí sa majú poveriť riadením akcie s využitím existujúcich zdrojov || Spolu || Opis úloh vyplývajúcich z akcie Počet trvalých pracovných miest || Počet dočasných pracovných miest || trvalí zamestnanci alebo dočasní zamestnanci || A B C || 0,2 0,1 – || – – – || 0,2 0,1 – || príprava na účasť na zasadnutiach MRO a z nich vyplývajúci postup iné ľudské zdroje || – || – || – || spolu || 0,3 || – || 0,3 || 7.2. Celkový finančný vplyv ľudských zdrojov Druh ľudských zdrojov || Suma (EUR) || Metóda výpočtu zamestnanci dočasní zamestnanci || 36 600 || 0,3 x 122 000 iné ľudské zdroje || || spolu || 36 600 || 8. NÁSLEDNÝ POSTUP A HODNOTENIE 8.1. Následné opatrenia Komisia sa bude v plnom rozsahu zúčastňovať na rôznych zasadnutiach MRO, t. j. zasadnutiach administratívnych výborov a rady MRO, ktoré sú riadiacimi orgánmi organizácie zodpovednej za stanovovanie rozpočtových príspevkov. Správy z týchto zasadnutí a správy o rozhodnutiach prijatých v priebehu týchto zasadnutí sa uverejňujú a sú členom voľne dostupné. 9. OPATRENIA PROTI PODVODOM Realizácia a kontrola príspevkov EÚ sa skúma v súlade s predpismi stanovenými MRO. Osobitné postupy auditu a kontroly sa stanovujú v rámci právneho základu tejto medzinárodnej organizácie. Účty tejto organizácie osvedčuje nezávislý externý audítor. Toto osvedčenie sa v záujme schválenia a následného uverejnenia predkladá príslušnému orgánu MRO. [1] Ú. v. ES L 21, 27.1.1996, s. 47. [2] Ú. v. ES L 21, 27.1.1996, s. 47.